3. การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

  3.1 กลุ่มอุตสาหกรรมการผลิต

  3.1.1 ธุรกิจสิ่งทอและอุปกรณ์ตัดเย็บ

  บริษัทหลักธุรกิจสิ่งทอและอุปกรณ์ตัดเย็บ

(1) ลักษณะผลิตภัณฑ์ หรือบริการ : ประกอบกิจการปั่นด้าย ทอ ผลิตทั้งด้ายเย็บ และ ด้ายทอ
ทอผ้า ฟอกย้อม และพิมพ์ผ้า เสื้อผ้าสำเร็จรูป ซิป และกระดุม ผลิตภัณฑ์ผ้าของบริษัทได้แก่ ผ้าฝ้าย
ผ้าเรยอน ผ้าโพลีเอสเตอร์ ใช้เครื่องหมายการค้า วีนัส บริษัทมีการจำหน่ายทั้งในและต่างประเทศ

บริษัท ไม่มีปัจจัยสำคัญที่จะมีผลกระทบต่อโอกาส หรือข้อจำกัดในการประกอบธุรกิจ

นอกจากนี้ บริษัทฯ ยังรับจ้างฟอกย้อมผ้า และเส้นด้าย โดยได้รับการส่งเสริมการลงทุน จาก
สำนักงานคณะกรรมการส่งเสริมการลงทุน ในกิจการปั่นด้าย ทอผ้า และฟอกย้อม
โดยมีบัตรส่งเสริมการลงทุนเลขที่ 1139/2531, 1034/2530, 1156/สอ./2530,
1279/สอ./2534

  สิทธิประโยชน์ที่ได้รับในปัจจุบันคือ

1.  ได้รับอนุญาตนำคนต่างด้าวเข้ามาในราชอาณาจักร เพื่อทำงานเฉพาะตำแหน่งงาน
    และกำหนดระยะเวลา ตามที่คณะกรรมการส่งเสริมการลงทุนเห็นชอบ

2. ได้รับอนุญาตให้นำหรือส่งเงินออกนอกราชอาณาจักร เป็นเงินตราต่างประเทศได้

  (2) การตลาดและภาวะการแข่งขัน

ปัจจุบันสภาวะอุตสาหกรรมสิ่งทอโดยรวม ยังอยู่ในภาวะที่มีการแข่งขันกันอย่างรุนแรง
และมีแนวโน้มที่ถดถอยลง อุปทานมีมากกว่าอุปสงค์
วัตถุดิบที่ใช้ผลิตเป็นวัตถุดิบขั้นพื้นฐานไม่มีวัสดุอื่นใช้ทดแทน

(ก) นโยบายและลักษณะการตลาดของผลิตภัณฑ์

 กลยุทธ์การแข่งขัน บริษัทมีมาตราฐานในการผลิต สินค้ามีคุณภาพตรงตามข้อตกลงกับลูกค้า ส่งมอบตรงตามเวลา ในราคาที่สมเหตุสมผล และในสภาวะของการแข่งขันที่สูงมาก บริษัทจะต้องจัดหาเครื่องจักร อุปกรณ์ที่ทันสมัย เข้ามาติดตั้งในขบวนการผลิตอยู่เสมอ เพื่อเพิ่มขีดความสามารถในการแข่งขัน ทั้งด้านต้นทุนและคุณภาพ 

ลักษณะลูกค้า บริษัทมีจำนวนลูกค้ามากราย และส่วนใหญ่มีความสัมพันธ์ติดต่อกันมานาน
ประกอบด้วยลูกค้าซึ่งเป็นบริษัทในกลุ่มและลูกค้าทั่วไป ลูกค้าแต่ละรายได้รับการพิจารณาแล้ว
โดยดูจากความมั่นคงของลูกค้า และขีดความสามารถในการจำหน่าย
และการชำระเงินของลูกค้าเป็นนัยสำคัญ

กลุ่มลูกค้าเป้าหมาย : ลูกค้าเป้าหมายแบ่งออกเป็น 2 กลุ่ม

1. ลูกค้าที่ซื้อเพื่อเป็นวัตถุดิบ นำไปผลิตต่อ หมายถึง โรงงานอุตสาหกรรมตัดเย็บเสื้อผ้าสำเร็จรูป
หรือซื้อผ้าดิบไปผลิตต่อ เป็นผ้าสีสำเร็จ เป็นต้น

  2. ลูกค้าที่ซื้อเพื่อจำหน่ายเป็นสินค้าสำเร็จรูป หมายถึงผู้ที่ค้าส่งสินค้าสำเร็จรูป เช่นผ้าสี

ด้ายเย็บ ซิป เป็นต้น

 การจำหน่ายและช่องทางการจำหน่าย

บริษัทจำหน่ายสินค้าทั้งภายในประเทศและต่างประเทศ
โดยในประเทศจำหน่ายให้โรงงานผลิตเสื้อผ้าสำเร็จรูป ผู้ค้าขายส่ง และพ่อค้าขายปลีก
ตลอดจนมีบางส่วนเป็นการส่งออกไปยังต่างประเทศ โดยมีสัดส่วนการขายในประเทศ :
ต่างประเทศ = 57.2 : 42.8 (กลุ่มประเทศ EU เป็นส่วนใหญ่ )

  (ข) สภาพการแข่งขันภายในอุตสาหกรรม

มีการแข่งขันสูงแต่ด้วย การพัฒนาและปรับปรุงสินค้าให้มีคุณภาพมากขึ้นอย่างต่อเนื่อง
รวมทั้งรักษาความเชื่อถือที่ลูกค้ามีต่อบริษัทมาโดยตลอด
ทำให้บริษัทมีโอกาสในการแข่งขันและยังรักษาตลาดได้
ส่วนอุปสรรคด้านการแข่งขันในอุตสาหกรรมสิ่งทอของบริษัท
ก็คือความเสียเปรียบทางต้นทุนที่เกี่ยวเนื่องจากพลังงาน เช่น ก๊าซธรรมชาติ และค่าไฟฟ้า
ด้านค่าแรง และวัตถุดิบที่ใช้ในการผลิต ที่สูงกว่าประเทศคู่แข่งขัน เช่น อินโดนีเซีย จีน และอินเดีย
ฯลฯ รวมทั้งการปรับราคาขายเพื่อตามต้นทุนที่เพิ่มทำได้น้อยมาก

จำนวนและขนาดของคู่แข่งขัน บริษัทฯ มีคู่แข่งที่สำคัญในประเทศประมาณ 16 ราย
ซึ่งมีขนาดใกล้เคียงกัน

สถานภาพและศักยภาพในการแข่งขันของบริษัท

บริษัทฯ มุ่งมั่นในการพัฒนาอย่างต่อเนื่อง ทั้งในด้านการปรับปรุง
พัฒนาความรู้และทักษะของพนักงานเกี่ยวกับกระบวนการภายใน
เพื่อเพิ่มขีดความสามารถในการตอบสนองความต้องการที่หลากหลายของตลาด
ทั้งที่เป็นผลิตภัณฑ์ที่เคยผลิตและผลิตภัณฑ์ใหม่ ซึ่งในปี 2546
บริษัทได้รับการรับรองระบบบริหารคุณภาพตามมาตรฐาน ISO 9001:2000 ภายใต้ขอบข่าย “
ออกแบบและผลิตด้ายทอ ด้ายสี : ผ้าทอ ผ้าถัก ผ้า Filament : ผ้าพิมพ์และผ้าสีสำเร็จ ”

แนวโน้มภาวะอุตสาหกรรมและสภาพการแข่งขันในอนาคต

สภาพตลาดอุตสาหกรรมสิ่งทอโดยรวม เริ่มปี 2005 ระบบโควตาสิ่งทอได้หมดลง ภาษีนำเข้าเหลือ
5 % ทำให้สินค้าประเภทสิ่งทอจากประเทศจีนซึ่งมีราคาถูกกว่า
ได้ถูกนำเข้ามาขายในประเทศไทยเพิ่มเป็นจำนวนมาก
ฉนั้นการแข่งขันในประเทศจึงค่อนข้างรุนแรงกว่าที่ผ่านมามาก
ประกอบกับราคาน้ำมันดิบในตลาดโลกที่ปรับตัวสูงขึ้น ส่งผลกระทบให้
ผลิตภัณฑ์ที่ต้องพึ่งพาน้ำมันในการผลิตมีต้นทุนที่สูงขึ้น แต่เนื่องจากราคาขายผลิตภัณฑ์สิ่งทอ
ได้ถูกกำหนดโดยผู้ซื้อจึงทำให้บริษัทจะต้องปรับตัวอย่างมากเพื่อการค้าขายแข่งขันในตลาดสิ่งทอต่อไปอย่างหลีกเลี่ยงไม่ได้

(3) การจัดหาผลิตภัณฑ์หรือบริการ

บริษัท มีโรงงานหลักในการผลิตสินค้าประเภทสิ่งทอ จำนวน 8 โรงงาน โดยมีสถานที่ตั้งคือ
เขตบางปู เลขที่ 205 ถ.สุขุมวิท (ระหว่างกม. 39-40) ต.บางปูใหม่ อ.เมือง จ.สมุทรปราการ
10280 และ เขตบางปะกง เลขที่ 99 หมู่ 5 ถ.บางนา-ตราด ก.ม. ที่ 38 ต.บางสมัคร
อ.บางปะกง จ.ฉะเชิงเทรา

  (ก) กำลังการผลิต (บริษัทหลัก)

ปี 2548 ปี 2547 ปี 2546

1.  ปั่นด้าย

  กำลังการผลิต (พันปอนด์) 36,759 38,351 49,700 ผลิตจริง (พันปอนด์) 32,992 36,434
  42,743

2. ทอผ้า

กำลังการผลิต (พั นหลา) 74,206 76,483 108,400

ผลิตจริง (พันหลา) 53,805 60,319 90,907

3. ฟอกย้อม

กำลังการผลิต (พันหลา) 60,000 101,900 101,900

ผลิตจริง (พันหลา) 48,571 58,755 59,972

 นโยบายการผลิตที่สำคัญ

บริษัททำการผลิตตามคำสั่งซื้อของลูกค้า
โดยมุ่งเน้นการปรับปรุงประสิทธิภาพและประสิทธิผลของการผลิตสินค้าให้มีมาตรฐานและมีคุณภาพ
ตามข้อตกลงกับลูกค้า ส่งมอบตรงตามเวลา ในราคาที่สมเหตุสมผล

การจัดหาวัตถุดิบ

บริษัทฯ มีการซื้อวัตถุดิบ ทั้งจากภายในประเทศและต่างประเทศ
จากหลายแหล่งแล้วแต่ความเหมาะสมของแต่ละช่วงเวลา ในปีที่ผ่านมา
แหล่งวัตถุดิบจากต่างประเทศ : ในประเทศ เป็นสัดส่วน = 1.79 : 1

บริษัท ไม่มีการพึ่งพิงผู้จัดจำหน่ายรายใดรายหนึ่ง ที่มีบทบาทสำคัญต่อการอยู่รอดของบริษัท

สภาพปัญหาเกี่ยวกับวัตถุดิบ

ส่วนใหญ่วัตถุดิบมีแหล่งมาจากต่างประเทศ ราคาวัตถุดิบจึงขึ้นลงตามสภาวะตลาดโลก
และอัตราแลกเปลี่ยนเงินตรา
ส่วนวัตถุดิบที่มีแหล่งมาจากในประเทศมีการเปลี่ยนแปลงราคาค่อนข้างสูง ผู้ผลิตในประเทศมีน้อยราย
แต่ถ้าสูญเสียผู้จำหน่ายในประเทศ ก็สามารถนำเข้าจากต่างประเทศทดแทนได้

จำนวนผู้จำหน่ายวัตถุดิบ

วัตถุดิบหลัก เช่น ฝ้าย และใยสังเคราะห์ รวมประมาณ 8 ราย

  (ข) ผลกระทบต่อสิ่งแวดล้อม

บริษัทยึดมั่นต่อการดำเนินงานให้เป็นไปตามระเบียบข้อบังคับด้านสิ่งแวดล้อมของทางราชการ ซึ่งในปี
2546 บริษัทได้จัดสรรงบประมาณ 17.51 ล้านบาท
สำหรับปรับปรุงระบบบำบัดน้ำเสียเพื่อให้สามารถรักษามาตรฐานการกำจัดน้ำเสียและมีคุณภาพตามมาตรฐานน้ำเสียที่ทางราชการกำหนด

ปัจจุบันผลิตภัณฑ์ประเภทผ้าสีสำเร็จของบริษัทเป็นผลิตภัณฑ์ที่ได้รับรองมาตรฐาน Oeko-Tex
(ฉลากเขียว) จากสถาบัน Swiss Textile Testing Institute
ซึ่งเป็นหน่วยงานรับรองจากการทดสอบ Oeko-Tex Standard 100 ตั้งแต่ต้นปี 2545

ผลการปฏิบัติงานที่มีผลกระทบต่อสิ่งแวดล้อม ในรอบระยะเวลาที่ผ่านมา 3 ปี
เป็นไปตามที่กฎหมายกำหนด ไม่มีข้อพิพาทหรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ

การผลิตสินค้าของบริษัทฯ จะผลิตตาม ORDER ของลูกค้า สินค้าที่บริษัทผลิตใช้เวลาผลิตไม่นาน
และแต่ละ ORDER สามารถส่งมอบสินค้าได้ทันตามเวลาที่กำหนดไม่มีงานค้างนานที่ยังไม่ส่งมอบ

  3.1.2 ธุรกิจรองเท้า

  บริษัทหลักประเภทโรงงานอุตสาหกรรมการผลิตรองเท้า

(1) ลักษณะผลิตภัณฑ์หรือบริการ

คือรองเท้าชนิดต่างๆ เช่นรองเท้าเดินเพื่อออกกำลังกาย รองเท้าวิ่ง รองเท้าเทนนิส
รองเท้าเบสบอลฯลฯ ทั้งสำหรับบุรุษ สตรี และเด็ก

2.  การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์ หรือบริการที่สำคัญ

 กลยุทธ์การแข่งขัน 

การดำเนินการในรอบปีที่ผ่านมา บริษัทฯ
ได้มุ่งเน้นในการดำเนินกลยุทธ์ในการยกระดับขบวนการพัฒนาผลิตภัณฑ์
เพื่อลดระยะเวลาการส่งมอบผลิตภัณฑ์ตัวอย่าง ( LEAD TIME) เพิ่มมูลค่าต่อหน่วย
ลดต้นทุนการผลิตไปพร้อมๆ กับการยกระดับเทคโนโลยี ริเริ่มโครงการใหม่ๆเช่น Oregon Series
II ซึ่งเป็นโครงการพัฒนาและผลิตรองเท้าที่รับประกันทั้งคุณภาพผลิตภัณฑ์และกระบวนการผลิต
อันจะนำไปสู่เป้าหมายในการผลิต และส่งออกได้โดยไม่ต้องมีการสุ่มตรวจเรื่องคุณภาพอีก

ลักษณะลูกค้า คือ ลูกค้าต่างประเทศที่มีใบสั่งซื้อให้ผลิตสินค้า

บริษัทฯ ดำเนินการเป็นผู้รับจ้างผลิตรองเท้ากีฬาชนิดต่างๆ โดยผลิตให้กับ Nike Inc.
ภายใต้เครื่องหมายการค้า NIKE เป็นส่วนใหญ่ โดยมีความสัมพันธ์กันเป็นอย่างดี

สัดส่วนการจำหน่าย ปี 2548 ปี 2547 ปี 2546

ล้านบาท % ล้านบาท % ล้านบาท %

NIKE 2,079 98.81 1,923 99.69 1,887 98.44

ลูกค้าอื่นๆ 25 1.19 6 0.31 30 1.56

รวม 2,104 100.00 1,929 100.00 1,917 100.00

ผลกระทบ หากมีการสูญเสียลูกค้าดังกล่าวข้างต้น จะทำให้บริษัทประสบปัญหาทางธุรกิจ

กลุ่มลูกค้าเป้าหมาย คือลูกค้ากลุ่มประเภทรองเท้ากีฬา มากกว่ารองเท้าแฟชั่น

ลักษณะรายได้ คือเป็นรายได้จากการรับจ้างผลิต

การจำหน่ายและช่องทางการจำหน่าย

ช่องทางการจำหน่าย แบ่งเป็นการจำหน่ายไปยังต่างประเทศเป็นส่วนใหญ่ ให้ผู้ว่าจ้างการผลิต
ซึ่งเป็นเจ้าของ BRAND NAME เป็นผู้ดำเนินการขายเอง และบางส่วนจัดจำหน่ายในประเทศ โดยมี
สัดส่วนการจำหน่ายในประเทศต่อการส่งออกต่างประเทศ = 12:88

ประเทศที่บริษัทฯ มีการส่งออกไปจำหน่ายส่วนใหญ่ ได้แก่ ประเทศสหรัฐอเมริกา

(ข) สภาพการแข่งขันภายในอุตสาหกรรม

อุตสาหกรรมรองเท้ามีการแข่งขันสูงมาก ประเทศจีนเป็นคู่แข่งสำคัญ
เนื่องจากผลิตสินค้าในกลุ่มประเภทเดียวกันคือ ACG (All Condition Gear)
ยังคงมีความพยายามอย่างต่อเนื่องที่จะช่วงชิงสัดส่วนการสั่งซื้อจากบริษัทฯ
โดยใช้กลยุทธ์การตัดราคา ฉะนั้นบริษัทฯ
จำเป็นอย่างยิ่งที่จะต้องปรับตัวโดยพยายามเสนอทางเลือกในการลดต้นทุนการผลิตให้กับลูกค้าตั้งแต่กระบวนการออกแบบ
และพัฒนาผลิตภัณฑ์ ขณะเดียวกันก็ดำเนินการควบคุมต้นทุนการผลิตไปพร้อมกัน
เพื่อให้บริษัทยังคงรักษาส่วนแบ่งทางการตลาดได้อยู่

จำนวน และขนาดของคู่แข่งขัน บริษัทฯ มีคู่แข่งภายในประเทศ 2 ราย
ซึ่งมีขนาดใกล้เคียงกับบริษัทฯ และมีขนาดใหญ่กว่าบริษัทฯ

สถานภาพและศักยภาพในการแข่งขันของบริษัทฯ สามารถแข่งขันกับคู่แข่งได้โดย

อาศัยปัจจัยข้างต้นเป็นสำคัญ

แนวโน้มภาวะอุตสาหกรรมและสภาพการแข่งขันในอนาคต

บริษัทฯ ยังคงรับจ้างผลิตให้กับลูกค้าหลักคือ NIKE ต่อไป บริษัทฯ
จะต้องพยายามพัฒนาให้มีความสามารถที่จะแข่งขันกับบริษัทอื่นๆ ทั้งในและต่างประเทศ
โดยเน้นทางด้านการพัฒนาสินค้าให้รวดเร็วขึ้นและพยายามควบคุมให้ต้นทุนของบริษัทสามารถแข่งขันกับคู่แข่งได้

(3) การจัดหาผลิตภัณฑ์หรือบริการ

ผลิตภัณฑ์ของธุรกิจรองเท้า คือการรับจ้างผลิต โดยโรงงานอุตสาหกรรมการผลิตรองเท้า มีจำนวน
6 โรงงาน ตั้งอยู่ที่ เขตบางปะกง เลขที่ 99 หมู่ 5 ถ.บางนา-ตราด (กม.38) อ.บางปะกง
จ.ฉะเชิงเทรา

(ก) กำลังการผลิต

ปริมาณการผลิต(คู่) (หน่วย ; ล้านคู่) ปี 2548 ปี 2547 ปี 2546

กำลังการผลิต ต่อ 1 กะ 4.20 4.20 4.20 

ผลิตจริง ต่อ 1 กะ 3.46 3.15 3.33

อัตราการเพิ่ม (ลด) ของปริมาณการผลิต (%) 9.84 (5.41) 4.72 

อัตราการใช้กำลังการผลิต (%) 82.38 75.00 79.29

จำนวนกะที่ผลิตได้ 1 กะ จำนวนกะที่ผลิตจริง 1 กะ

การจัดหาวัตถุดิบและผู้จำหน่ายวัตถุดิบ

วัตถุดิบส่วนหนึ่งประมาณ 41-45 % ต้องนำเข้าจากต่างประเทศ
ส่วนใหญ่ได้แก่ผ้าที่ใช้สำหรับทำรองเท้า หนังสัตว์ หนังเทียม ยางสังเคราะห์ เคมี AIR BAG
และเบ็ดเตล็ด

บริษัทฯ ไม่มีต้นทุนวัตถุดิบชนิดใดชนิดหนึ่งสูงกว่าร้อยละ 50 ของต้นทุนการผลิตรวมตลอดจนบริษัทฯ
ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อย ละ 30
ของมูลค่าการซื้อวัตถุดิบทั้งหมดที่ผ่านมาเป็นเวลา 3 ปี ติดต่อกัน

วัตถุดิบที่ซื้อในประเทศ คิดเป็นร้อยละ 55-59 ของมูลค่าซื้อวัตถุดิบทั้งหมด

วัตถุดิบที่ซื้อจากต่างประเทศ คิดเป็นร้อยละ 41-45 ของมูลค่าซื้อวัตถุดิบทั้งหมด

วัสดุทดแทน : การใช้วัสดุทดแทนจะต้องได้รับความเห็นชอบจากลูกค้า โดยบริษัทฯ
ได้ร่วมพัฒนาและทดสอบคุณภาพให้เป็นไปตามความต้องการของลูกค้า

  สภาพปัญหาเกี่ยวกับวัตถุดิบ : ไม่มี ผลการเปลี่ยนแปลงเทคโนโลยีต่อการใช้วัตถุดิบ :
  ไม่มีผลกระทบต่อการใช้วัตถุดิบ

(ข). ผลกระทบต่อสิ่งแวดล้อม อาชีวอนามัย และความปลอดภัย

 บริษัทฯ ได้ดำเนินการประเมินความเสี่ยง และผลกระทบทางด้านสิ่งแวดล้อม อาชีวอนามัยและความปลอดภัย อันสืบเนื่องมาจากการดำเนินกิจกรรมภายในโรงงาน โดยความเสี่ยงและผลกระทบที่เกิดขึ้น สามารถแบ่งได้ดังนี้

ผลกระทบทางด้านสิ่งแวดล้อม ได้แก่

2.  การปล่อยมลพิษสู่บรรยากาศ

3.  การปล่อยน้ำเสียสู่สิ่งแวดล้อม

4.  การใช้ทรัพยากรธรรมชาติ

5.  การเกิดขยะ

  ผลกระทบทางด้านชีวอนามัย และความปลอดภัย ได้แก่

2.  ลักษณะการปฏิบัติงานที่เสี่ยงต่อการบาดเจ็บ และเจ็บป่วย

3.  สภาพพื้นที่ หรือสิ่งแวดล้อมในการทำงาน ที่ไม่ก่อให้เกิดความปลอดภัย

4.  เครื่องจักร เครื่องมือ หรืออุปกรณ์ ที่ไม่ก่อให้เกิดความปลอดภัย

ซึ่งทางบริษัทฯ ได้มีมาตรการในการดำเนินการ เพื่อแก้ไข และป้องกัน
ผลกระทบดังกล่าวมิให้เกิดขึ้นแก่พนักงานและสิ่งแวดล้อม โดยการจัดตั้งระบบการจัดการสิ่งแวดล้อม
อาชีวอนามัย และความปลอดภัยขึ้นมา
เพื่อควบคุมกิจกรรมที่ก่อหรืออาจก่อให้เกิดผลกระทบต่อสิ่งแวดล้อม อาชีวอนามัยและความปลอดภัย

ผลการปฏิบัติจริงเปรียบเทียบกับอัตราสูงสุดตามกฎหมาย

บริษัทฯ ได้ตรวจติดตามการดำเนินงานด้านสิ่งแวดล้อม
อาชีวอนามัยและความปลอดภัยเปรียบเทียบกับกฎหมายด้านสิ่งแวดล้อม
อาชีวอนามัยและความปลอดภัยที่เกี่ยวข้องทั้งหมด ได้แก่ คุณภาพน้ำ คุณภาพอากาศ
ที่ระบายออกจากปล่องโรงงาน การจัดการขยะ มลภาวะทางเสียง
คุณภาพอากาศในสถานที่ปฏิบัติงาน ความร้อน และแสงสว่าง อย่างเป็นประจำ
รวมถึงได้มีการจัดทำโปรแกรมปรับปรุงการดำเนินงานเพื่อให้เกิดการพัฒนาอย่างต่อเนื่อง
และสอดคล้องตามข้อกำหนดของกฎหมายโดยครบถ้วน ทั้งนี้ทางบริษัทฯ ได้รับการรับรองมาตรฐาน
ISO 14001 เมื่อวันที่ 24 ธันวาคม 2541

ประวัติการทำผิดและแนวทางแก้ไข : ไม่มี

(4) งานที่ยังไม่ส่งมอบ : การผลิตสินค้าของบริษัทฯ ผลิตจากการสั่งซื้อของลูกค้า
และส่งมอบเมื่อแล้วเสร็จ การผลิตจะใช้เวลาไม่นาน จึงไม่มีงานค้างนานที่ยังไม่ได้ส่งมอบ

3.1.3 ธุรกิจพลาสติก ยาง และโลหะ

ก. บริษัทหลักโรงงานอุตสาหกรรมผลิตพลาสติก

(1) ลักษณะผลิตภัณฑ์หรือบริการส่วนของพลาสติก
เป็นการบริการรับจ้างผลิตชิ้นส่วนพลาสติกเพื่องานอุตสาหกรรม โดยกรรมวิธีการฉีดขึ้นรูป (
THERMOPLASTIC INJECTION MANUFACTURING)
และกระบวนการผลิตครบวงจรด้วยการบริการตกแต่งพ่นสี การประกอบการ SILK SCREEN
และการ HOT STAMP ตลอดจนรับจ้างผลิตแม่พิมพ์ฉีดพลาสติก ด้วยการนำเทคโนโลยี CAD/CAM
มาใช้ในการออกแบบ และการจำลองกรรมวิธีการผลิตแม่พิมพ์ด้วยระบบคอมพิวเตอร์ SIMULATION
เพื่อวิเคราะห์หาจุดบกพร่องก่อนการผลิตจริง

  ผลิตภัณฑ์หลักของสินค้าแยกตามประเภทลูกค้าที่จ้างผลิตได้ดังนี้

1. ชิ้นส่วนพลาสติกประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า และ อิเล็กทรอนิกส์
ชิ้นส่วนพลาสติกสำหรับผลิตภัณฑ์ที่ใช้ในครัวเรือน และชิ้นส่วนกระติกน้ำ เป็นต้น

2.  ผลิตแม่พิมพ์สำหรับฉีดพลาสติกที่เป็นชิ้นส่วนรถยนต์ ชิ้นส่วนจักรยานยนต์
    ชิ้นส่วนเครื่องใช้ไฟฟ้าและอิเล็กทรอนิกส์ ส่วนประกอบของชิ้นส่วนสุขภัณฑ์ และชิ้นส่วนอื่นๆ
    ที่ใช้ในครัวเรือนตามที่ลูกค้าเป็นผู้จ้างทำ

3.  งานพ่นสีพลาสติกสำหรับชิ้นงานพลาสติกในข้อ 1 ซึ่งต้องการความสวยงาม ทั้งสีแห้งเร็ว
    และแห่งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

1.  ในส่วนของอุตสาหกรรมรถยนต์

    พัฒนาขีดความสามารถของการผลิตแม่พิมพ์ ให้มีคุณภาพสูง และเพิ่มประสิทธิภาพให้เวลา

    การผลิตสั้นลง เพิ่มกำลังการผลิตให้ครอบคลุมความต้องการ และการเติบโตของอุตสาหกรรมนี้

2.  อุตสาหกรรมรถจักรยานยนต์
    ร่วมกับผู้ผลิตในการพัฒนาการออกรถรุ่นใหม่ให้ทันความต้องการของตลาด
    โดยเฉพาะอย่างยิ่งการผลิตแม่พิมพ์ที่มีคุณภาพสูง

3.  กลุ่มอุตสาหกรรมเครื่องใช้ไฟฟ้า และอิเล็กทรอนิกส์

    - เน้นการพัฒนากระบวนการผลิตแบบครบวงจร

เช่น ฉีด , พ่นสี SILK SCREEN , HOT STAMP

- การตอบสนองต้นทุนในรูปแบบ ECONOMY OF SCALE

  - การจัดระบบการจัดส่งให้สามารถรองรับการเปลี่ยนแปลงแผนการผลิต

4. กลุ่มอุตสาหกรรมอื่นๆ อาทิเช่น อุตสาหกรรมเครื่องใช้ในครัวเรือน , อุตสาหกรรมเฟอร์นิเจอร์
เน้นด้านการมีส่วนร่วมตั้งแต่ขั้นตอนการออกแบบ ไปจนถึงการประกอบ Sub Assembly
ให้ครบวงจร รวมทั้งการพัฒนาแสวงหาวัตถุดิบภายในประเทศ ที่มีคุณสมบัติเทียบเท่าการนำเข้า

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ

ช่องทางการจัดจำหน่าย (PLACE)

บริษัทฯ มีการจำหน่ายส่วนใหญ่ ให้แก่ผู้ผลิตสินค้าขั้นต่อไป หรือผู้ว่าจ้างในประเทศ
นอกจากนี้มีการนำเทคโนโลยี EDI เพื่อเพิ่มขีดความสามารถในการติดต่อข้อมูลการซื้อขายกับลูกค้า
ขยายการส่งออกโดยตรงโดยผ่าน BIDDING ทาง INTERNET การเข้าสู่ระบบ E-COMMERCE และ
E-BUSINESS ซึ่งบริษัทฯ สามารถตอบสนองธุรกรรมทางด้านนี้ได้แล้ว
มีการเลือกสถานที่ผลิตให้ใกล้ชิดกับลูกค้า โดยที่บริษัทมีโรงงานผลิตอยู่สองแห่ง
เพื่อลดค่าใช้จ่ายในเรื่องค่าขนส่ง ตลอดจนการบริการที่สามารถสนองตอบต่อลูกค้า ได้รวดเร็ว
และประหยัด

ลักษณะลูกค้าและความสัมพันธ์

เป็นลูกค้าที่ซื้อผลิตภัณฑ์เพื่อนำไปผลิตต่อ ส่วนใหญ่จะเป็นลูกค้าที่ทำธุรกิจร่วมกันมานาน
และมีความสัมพันธ์ที่ดีต่อกัน และบริษัทฯ ได้จัดประเภทของลูกค้าออกเป็นกลุ่มๆ คือกลุ่มยานยนต์,
กลุ่มเครื่องใช้ไฟฟ้า รวมทั้งกลุ่มแม่พิมพ์ และกลุ่มอื่นๆ

กลุ่มลูกค้าเป้าหมาย

จะเน้นลูกค้าอุตสาหกรรมยานยนต์ อุตสาหกรรมเครื่องใช้ไฟฟ้า อุตสาหกรรมอื่นๆ อาทิเช่น
อุตสาหกรรมเครื่องใช้ในครัวเรือน เป็นต้น ส่วนมากจะเป็นอุตสาหกรรมต่อเนื่อง
ที่ผลิตแม่พิมพ์เพื่อฉีดพลาสติก

การจำหน่ายและช่องทางการจำหน่าย

จำหน่ายให้โรงงานอุตสาหกรรม ซึ่งนำไปประกอบเป็นชิ้นส่วนของสินค้าต่างๆ เช่น รถยนต์
เครื่องใช้ไฟฟ้า เป็นต้น โดยเป็นการจำหน่ายสินค้าภายในประเทศ

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2548 % ปี 2547 % ปี 2546 %

1.  ชิ้นส่วนพลาสติก 93.01 93.98 93.25

2.  ผลิตแม่พิมพ์ 6.99 6.02 6.75

รวม 100.00 100.00 100.00

  สภาพการแข่งขันภายในอุตสาหกรรม

สภาพการแข่งขันโดยรวม มีแนวโน้มสูงขึ้น เนื่องจากอุตสาหกรรมพลาสติกยังมีตลาดรองรับได้อีกมาก
เช่นตลาดอุตสาหกรรมรถยนต์กำลังการผลิตของอุตสาหกรรมมีจำนวนมาก
อุตสาหกรรมรถจักรยานยนต์ มีคู่แข่งที่สำคัญคือ กลุ่มทุนจากญี่ปุ่น
ซึ่งได้เปรียบในการแข่งขันซึ่งลูกค้าส่วนใหญ่ให้ความสำคัญ กลุ่มเครื่องใช้ไฟฟ้าและอิเล็กทรอนิกส์
คู่แข่งที่สำคัญคือกลุ่มทุนจากเกาหลีและไต้หวัน ซึ่งใช้กลยุทธ์ด้านราคาเป็นข้อได้เปรียบทางการแข่งขัน
ส่วนกลุ่มอื่นๆ ได้แก่อุตสาหกรรมเครื่องใช้ในครัวเรือน เฟอร์นิเจอร์ สภาพการแข่งขันค่อนข้างน้อย

จำนวนและขนาดของคู่แข่งขัน

ในปี 2548 บริษัทฯ มีคู่แข่งขันที่สำคัญประมาณ 5 ราย

ขนาดของคู่แข่งขัน

มีคู่แข่งขันขนาดใหญ่กว่า 3 ราย ขนาดใกล้เคียงกับบริษัทฯ จำนวน 2 ราย

สถานภาพในการแข่งขันของบริษัทฯ

บริษัทฯ สามารถลดต้นทุน และยังสามารถแข่งขันกับคู่แข่งรายอื่นได้ ในขณะเดียวกันบริษัทฯ
มีการปรับปรุงคุณภาพสินค้าให้ได้ตามมาตรฐานระบบ ISO 9002 และ QS 9000
และสามารถส่งมอบสินค้าตามกำหนด ซึ่งเป็นองค์ประกอบที่ทำให้สามารถแข่งขันกับรายอื่นในตลาดได้
และสร้างความมั่นใจให้กับลูกค้า

คู่แข่งขันรายใหม่

มีแนวโน้มที่คู่แข่งรายใหม่ จะเข้ามาในตลาดได้มากขึ้น
เนื่องจากการเข้ามาทำตลาดนั้นไม่ค่อยยากนัก ส่วนใหญ่จะเป็นบริษัทที่ร่วมทุนกับต่างชาติ
ซึ่งมีจุดแข็งที่สำคัญ ได้แก่ การได้เปรียบในเรื่องเทคโนโลยีการผลิต
ซึ่งจะสามารถช่วยลดปัญหาในเรื่องของต้นทุนการผลิตให้ลดลงได้
ในอนาคตคาดว่าการแข่งขันในอุตสาหกรรมจะมุ่งเน้นในเรื่องคุณภาพของสินค้าที่ตรงตามมาตรฐาน
และต้นทุนการผลิตที่ต่ำ

อำนาจต่อรองของลูกค้า

สูงมากในเรื่องของการต่อรองราคา ให้ได้ตามราคาเป้าหมายที่กำหนดไว้
และการผลิตสินค้าให้ได้ตามมาตรฐานสากล โดยเฉพาะกลุ่มอุตสาหกรรมชิ้นส่วนยานยนต์
และชิ้นส่วนเครื่องใช้ไฟฟ้า

แนวโน้มภาวะอุตสาหกรรมและสภาพการแข่งขันในอนาคต

คาดว่าอุตสาหกรรมชิ้นส่วนพลาสติก จะมีการขยายตัวต่อเนื่อง
การเข้ามาลงทุนในประเทศไทยของผู้ประกอบการรถยนต์มีมากขึ้น
การใช้ชิ้นส่วนในประเทศมีแนวโน้มที่ดี หากคุณภาพได้มาตรฐาน แต่คู่แข่งจากต่างชาติจะมีมากขึ้น
และการลดอัตราภาษีนำเข้าตามกรอบของ AFTA และการเปิดตลาดเสรีตาม WTO
จะช่วยลดต้นทุนการผลิต และขยายตลาด แต่ก็ทำให้การแข่งขันเพิ่มขึ้นด้วย
ทั้งนี้ผู้ประกอบการจะต้องปรับตัวให้สอดคล้องกับข้อกำหนด และมาตรฐานสากลต่างๆ เช่น ISO และ
QS รวมทั้ง TS มิฉะนั้นจะเป็นอุปสรรคในการดำเนินงานในอนาคต

ส่วนด้านการลงทุนการผลิตชิ้นส่วนพลาสติกจากกลุ่มทุนของต่างชาติ จะมีมากขึ้น
การใช้ชิ้นส่วนภายในประเทศมีแนวโน้มที่ดีขึ้น โดยใช้กลยุทธ์ที่สำคัญในการแข่งขัน ได้แก่
ราคาต้นทุนที่ต่ำ และคุณภาพที่ได้มาตรฐานสากล

สำหรับสภาพการแข่งขันในอนาคต จะมีการแข่งขันในวงกว้างขึ้นทั้งในด้านราคา คุณภาพ
ระยะเวลาการส่งมอบ
การบริหารและโดยเฉพาะอย่างยิ่งการสร้างมูลค่าเพิ่มในด้านสินค้าและการบริการ

(3) การจัดหาผลิตภัณฑ์หรือบริการ

บริษัทมีโรงงานอุตสาหกรรมผลิตพลาสติก มีจำนวน 2 โรงงาน

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) อ.บางปะกง จ.ฉะเชิงเทรา

อุตสาหกรรมการผลิตพลาสติก

(ก) กำลังการผลิต

ปี 2548 ปี 2547 ปี 2546

กำลังการผลิตเต็มที่

ชั่วโมงการทำงานของเครื่องจักร (ช.ม.) 827,904 794,112 746,905

ปริมาณการผลิตจริง

ชั่วโมงการทำงานของเครื่องจักร (ช.ม.) 645,765 491,611 630,598

อัตราการใช้กำลังการผลิต % 78.00 62.00 85.00

อัตราการเพิ่ม (ลด) ของปริมาณการผลิต % 25.80 (22.04) 52.58

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ ไม่สามารถเปิดเผยได้

การจัดหาวัตถุดิบและผู้จำหน่าย

อุตสาหกรรมการผลิตพลาสติก

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้

แหล่งที่มาของวัตถุดิบ มีการสั่งซื้อจากใน และต่างประเทศ ในการนำเข้าวัตถุดิบ
จะเป็นการสั่งซื้อจากประเทศญี่ปุ่น และสิงคโปร์

 ผลการเปลี่ยนแปลงเทคโนโลยี ต่อการใช้วัตถุดิบ : ไม่มีผลกระทบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบคือ ราคาน้ำมัน และค่าเงินบาท
ซึ่งอาจทำให้เกิดการเปลี่ยนแปลงราคาของเม็ดพลาสติก มีแนวโน้มที่จะสูงขึ้น

ไม่มีต้นทุนวัตถุดิบชนิดใดชนิดหนึ่ง สูงกว่าร้อยละ 50 ของต้นทุนการผลิตรวม

 ผู้จำหน่าย จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 98 % สั่งซื้อจากผู้จำหน่ายมากกว่า 45 ราย

สัดส่วนในการซื้อวัตถุดิบจากต่างประเทศ 2 %

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30 ของ
มูลค่าการซื้อวัตถุดิบทั้งหมดที่ผ่านมาเป็นเวลา 3 ปี ติดต่อกัน

แหล่งที่มาของเทคโนโลยีการผลิต : มาจากระบบภายในของบริษัท
และบางส่วนบริษัทพัฒนาขึ้นมาใช้เอง

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

การดำเนินการกำจัดและบำบัดน้ำเสีย บริษัทจะทำสัญญาบริการกับ บริษัท เบตเตอร์ เวสท์แคร์
จำกัด (BWC) สัญญาบริการจะทำกันปีต่อปี ซึ่งเป็นบริษัทฯ
ที่ทางราชการได้กำหนดให้เป็นผู้ดำเนินการ จึงทำให้คุณภาพน้ำเสียที่ทิ้งได้ตามมาตรฐานที่ระบุไว้

การดำเนินงานเกี่ยวกับความปลอดภัย และอาชีวอนามัย สภาพแวดล้อมจากการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้รับการฝึกซ้อมดับเพลิง
และจัดตั้งคณะกรรมการรักษาความปลอดภัย อาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ รวมทั้งมีการรณรงค์เผยแพร่ตามวารสาร
และทำแผ่นป้ายแสดงสถิติอุบัติเหตุ ติดป้ายประกาศให้พนักงานทราบ

ทางด้านการอนุรักษ์พลังงาน บริษัทฯ มีนโยบายให้หน่วยงานทำการวิเคราะห์
และทำการศึกษาถึงการใช้พลังงานไฟฟ้า โดยเน้นการใช้พลังงานอย่างประหยัด
และเกิดประสิทธิภาพมากยิ่งขึ้น และผลกระทบจากการสูญเสียพลังงานดังกล่าว ซึ่งเป็นไปตาม
พ.ร.บ. การส่งเสริมการอนุรักษ์พลังงาน พ.ศ. 2535
โดยจัดให้มีการอบรมให้พนักงานทุกคนมีส่วนร่วมในการทำกิจกรรมดังกล่าว

การกำจัดสิ่งปฏิกูลหรือวัสดุที่ไม่ใช้แล้ว ทางบริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุที่ไม่ใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรม
ฉบับที่ 1 (พ.ศ.2541) และฉบับที่ 6 (พ.ศ. 2540)
ออกนอกบริเวณโรงงานทุกครั้งก่อนนำไปกำจัด นอกจากนี้บริษัทฯ
ได้มีการนำระบบการจัดการด้านสิ่งแวดล้อม หรือ ISO 14001 เข้ามาใช้
โดยมุ่งเน้นให้องค์กรมีการควบคุม และพัฒนาปรับปรุงการปฏิบัติงานให้สอดคล้องกับกฎหมาย
กฎระเบียบต่างๆ และรักษาสิ่งแวดล้อมอย่างต่อเนื่อง

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ

 ไม่มี 

  ข. บริษัทหลักโรงงานอุตสาหกรรมประเภทยาง

(1) ลักษณะผลิตภัณฑ์ประเภทยาง

บริษัทฯ ประกอบธุรกิจประเภทอุตสาหกรรมเส้นยางยืด และแถบยางยืด, ยางยืดถัก และยางยืดทอ
ภายใต้เครื่องหมายการค้าตรา “วีนัส”
ซึ่งเป็นที่รู้จักและยอมรับในด้านคุณภาพจากลูกค้าทั้งภายในประเทศและต่างประเทศ
ผลิตภัณฑ์ส่วนใหญ่จะนำไปใช้ในอุตสาหกรรมเสื้อผ้าสำเร็จรูปแ ละสามารถนำไปใช้งานทางด้านอื่นๆ
ตามประเภทธุรกิจของลูกค้า

1. เส้นยางยืด และแถบยางยืด (Rubber Thread and Rubber Tape)
นำไปเพื่อผลิตเป็นส่วนขอบขา และขอบเอวผ้าอ้อมเด็ก และผู้ใหญ่ (Diaper) ส่วนที่ต้องใช้ยางยืด,
ขอบขากางเกงในสุภาพบุรุษ, ชุดว่ายน้ำที่ต้องใช้ยางยืดเป็นส่วนประกอบ, ขอบหมวกคลุมผมอาบน้ำ
และอื่นๆ รวมทั้งยังเป็นวัตถุดิบที่ใช้ในการผลิตผลิตภัณฑ์ Elastic Braid , Elastic Webbing
และ Covering Yarn อีกด้วย

2. สายยางยืดถัก (Elastic Braid) ผลิตเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี,
ขอบผ้าคลุมเตียง, หมอนรองศรีษะในรถยนต์, ผลิตเป็นยางยืดกลมใช้สำหรับเป็นยางรัดผมหลากสี,
เป็นส่วนประกอบในการตกแต่งผลิตภัณฑ์รองเท้า และสามารถผลิตเป็นเส้นเชือกใส้ไก่
เพื่อใช้กับขอบเอวกางเกง และเส้นเชือกผูกรองเท้า
หรือจะถักเป็นเทปหลากหลายลวดลายเพื่อใช้ในงานตัดเย็บเสื้อผ้า และอื่นๆ
ตามความต้องการของลูกค้า

3. สายยางยืดทอ (Elastic Webbing) และเส้นยางหุ้ม (Covering Yarn )
ผลิตเพื่อใช้เป็นส่วนประกอบของชุดชั้นในสุภาพบุรุษ และสตรี, เสื้อผ้าสำหรับเด็กและผู้ใหญ่,
ชุดเสื้อวอร์มและกางเกงวอร์ม เสื้อผ้าชุดกีฬาแบบต่างๆ
ผลิตภัณฑ์เพื่อสุขภาพที่ใช้ยางยืดเป็นส่วนประกอบ และยังสามารถผลิตเป็นสายเทปของกระติกน้ำ
กระเป๋า และอุปกรณ์เครื่องใช้ต่างๆ ตามความต้องการของลูกค้า

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(2) การตลาดและภาวะการแข่งขัน

นโยบายและลักษณะการตลาดของผลิตภัณฑ์ หรือบริการที่สำคัญ

 กลยุทธ์การแข่งขัน แบ่งตามสายผลิตภัณฑ์ 3 สาย ดังนี้

1. สายยางยืด (ELASTIC BRAID) กลยุทธ์การบริหารความสัมพันธ์กับลูกค้า (CRM) กลยุทธ์การพัฒนาผลิตภัณฑ์ และคุณภาพ กลยุทธ์การขยายตัว และรักษาส่วนแบ่งตลาด

2. สายยางยืดทอ (ELASTIC WEBBING) กลยุทธ์การเจาะตลาด กลยุทธ์การบริหารความสัมพันธ์กับลูกค้า (CRM) กลยุทธ์การพัฒนาผลิตภัณฑ์ และคุณภาพ และกลยุทธ์การพัฒนาตลาด

3. เส้นยางยืด และแถบยางยืด (RUBBER THREAD & RUBBER TAPE) กลยุทธ์การพัฒนาผลิตภัณฑ์และคุณภาพ กลยุทธ์การพัฒนาตลาด กลยุทธ์การบริหารความสัมพันธ์กับลูกค้า (CRM)

 ลักษณะของลูกค้า

แบ่งออกได้เป็น 2 ประเภทคือ

1.  โรงงานผู้ผลิต (MANUFACTURER) ผู้ผลิตสินค้าประเภทต่างๆ สู่ท้องตลาด

2.  ผู้ค้าคนกลาง (TRADING COMPANY) ผู้ขายส่ง ผู้ขายปลีก หรือบริษัทตัวแทนจำหน่าย

ลักษณะความสัมพันธ์

เป็นลูกค้าเก่าที่ติดต่อซื้อขายกันมานาน และบริษัทมีการให้คำปรึกษารวมทั้งข้อเสนอแนะต่างๆ
ให้กับลูกค้าเพื่อให้เกิดความพึงพอใจ

ลูกค้าเป้าหมาย

แบ่งได้เป็น 2 ประเภท คือ

1.  ตลาดในประเทศ ประกอบด้วยโรงงานผู้ผลิต ผู้ขายส่ง และผู้ขายปลีก

2.  ตลาดต่างประเทศประกอบด้วย โรงงานผู้ผลิตเสื้อผ้า โรงงานผู้ผลิตผ้าอ้อมสำเร็จรูป
    และผู้ค้าคนกลาง

  การจำหน่ายและช่องทางการจำหน่าย

บริษัทฯ
ใช้วิธีการจำหน่ายสินค้าให้โรงงานผลิตซึ่งนำไปเป็นวัตถุดิบในการผลิตเสื้อผ้าสำเร็จรูปเป็นหลัก
โดยเป็นการจำหน่ายให้โรงงานอุตสาหกรรม 80 % ส่วนอีก 20 %
เป็นการจำหน่ายให้ผู้ขายส่งเพื่อนำไปจำหน่ายปลีก

สัดส่วนการจำหน่ายในประเทศ 26.20 %

สัดส่วนการจำหน่ายต่างประเทศ 73.80 % ( Japan, Australia, Hong Kong, Holland,
China…etc.)

ภาวะการแข่งขัน

ลูกค้าส่วนใหญ่กว่า 90 % อยู่ในกลุ่มอุตสาหกรรม
ซึ่งปัจจุบันประสบปัญหาไม่สามารถปรับราคาขายสินค้าของตัวเองให้สูงขึ้นตามสภาพเศรษฐกิจได้
ทางออกของลูกค้าก็คือการลดต้นทุนโดยการเจรจาต่อรองราคาซื้อกับบริษัท
นอกจากนั้นยังพยายามที่จะหาแหล่งวัตถุดิบอื่น เพื่อทดแทนสินค้าของบริษัท
จากสภาพดังกล่าวทำให้บริษัทต้องพยายามบริหารต้นทุน และราคาขาย รวมทั้งความสัมพันธ์กับลูกค้า
และยังต้องเร่งพัฒนาผลิตภัณฑ์ใหม่ออกสู่ตลาด
นอกจากนั้นยังต้องหาลูกค้าใหม่อย่างเร่งด่วนและต่อเนื่อง เพื่อลดความเสี่ยงในเชิงธุรกิจ

สภาพการแข่งขัน แบ่งได้เป็น 3 ตลาด คือ

1.  ตลาดยางยืด (Elastic braid) ผลิตภัณฑ์ประเภทนี้ ไม่ค่อยมีความซับซ้อนในการผลิต
    ทำให้ลูกค้ามองว่าเป็นผลิตภัณฑ์ที่ไม่มีความแตกต่าง ซึ่งทำให้ต้องแข่งขันด้านราคาสูง
    อีกทั้งการลงทุนเพื่อเข้าสู่ตลาดใช้เงินลงทุนไม่มากนัก คู่แข่งหน้าใหม่
    จะเข้าสู่ตลาดได้ไม่ยากนัก

2.  ตลาดยางยืดทอ (Elastic webbing)
    ในตลาดบนจะมีการเน้นสร้างความแตกต่างด้านผลิตภัณฑ์ สำหรับ Brand ชั้นนำ
    แต่ในตลาดล่างก็ยังคงมีการแข่งขันในด้านราคาเป็นหลัก ส่วนการเข้าสู่ตลาดของคู่แข่งรายใหม่
    จะทำได้ไม่ง่ายนัก เนื่องจากใช้เงินลงทุนค่อนข้างสูง

3.  ตลาดเส้นยางยืด และแถบยางยืด (Rubber thread & Rubber tape)
    ในตลาดบนมีการเน้นการสร้างความแตกต่างด้านผลิตภัณฑ์ และการพัฒนานวัตกรรมใหม่ๆ
    ส่วนในตลาดล่างก็ยังคงมีการแข่งขันในด้านราคาเป็นหลัก การที่จะเข้าสู่ตลาดนี้ได้
    จะต้องใช้เงินลงทุน ความรู้ และประสบการณ์สูงมาก
    คู่แข่งหน้าใหม่จะเข้ามาแข่งขันในตลาดได้ยาก

จำนวนคู่แข่งของบริษัทที่สำคัญมีประมาณ 12 ราย

ขนาดของคู่แข่งขันจะมีขนาดใกล้เคียงกันหรือมีขนาดเล็กกว่าบริษัท

แนวโน้มภาวะอุตสาหกรรม และสภาพการแข่งขันในอนาคต

สภาวะตลาดยางยืดส่วนใหญ่จะอิงกับสภาวะของตลาดเครื่องนุ่งห่ม และสิ่งทอ
ในปัจจุบันตลาดดังกล่าวได้มีการแบ่งส่วนตลาดเป็น 2 ส่วนอย่างชัดเจน คือ

1.  ตลาดบน (Premium market) มีแนวโน้มในด้านการพัฒนาผลิตภัณฑ์ นวัตกรรม
    และความพยายามในการสร้างความแตกต่าง หรือจุดเด่นในตราสินค้า หรือภาพลักษณ์

2.  ตลาดล่าง (Mass market) มีแนวโน้มในการแข่งขันด้านราคา
    และความได้เปรียบในด้านต้นทุน

กลยุทธ์ของตลาดยางยืดที่จะใช้กับตลาดเครื่องนุ่งห่ม และสิ่งทอ จะต่างกันไปตามแต่ละส่วนตลาด
อย่างไรก็ตาม ผลิตภัณฑ์ยางยืดไม่ใช่สินค้าที่สามารถสร้างความแตกต่างได้มากนัก
ทำให้มีความเสี่ยงที่จะต้องแข่งขันในด้านราคาค่อนข้างสูง
ดังนั้นการบริหารต้นทุนจะเป็นประเด็นในการแข่งขันที่สำคัญ ทั้งในปัจจุบันและในอนาคต

  (3) การจัดหาผลิตภัณฑ์หรือบริการ

  บริษัทฯ มีที่ตั้งโรงงาน 2 แห่ง

1.  เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510
    จำนวนโรงงานทั้งหมด 5 หลัง ประกอบด้วยอาคารโรงงาน 3 หลัง
    อาคารคลังวัตถุดิบและวัสดุ 1 หลังอาคารคลังสินค้าสำเร็จรูป และส่วน SLITTING 1 หลัง

2.  เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร อำเภอบางปะกง
    จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

  ซึ่งมีรายละเอียดการผลิตคือ

(ก) กำลังการผลิต

กำลังการผลิตรวม (หน่วย 1:1,000)

ปริมาณการผลิตจริง หน่วย ปี 2548 ปี 2547 ปี 2546

เส้นยาง, แถบยาง ,สายยางยืด กิโลกรัม 6,388 6,015 6,106

บริษัทมีนโยบายการผลิตที่สำคัญคือ “ สร้างความพึงพอใจให้ลูกค้า พัฒนาคุณภาพผลิตภัณฑ์
สร้างสรรบุคลากร และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงานทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
วัตถุดิบที่ใช้ส่วนใหญ่ ซื้อภายในประเทศและเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ จึงได้สั่งซื้อจากบริษัทในกลุ่ม
ทำให้ไม่มีปัญหาทางด้านคุณภาพของวัตถุดิบ

แต่ได้รับผลกระทบด้านราคายางพาราที่มีการปรับตัวสูงขึ้นมาก ตามภาวะความต้องการของตลาดโลก

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิตเสื้อผ้า
และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2548 97.36 %

สัดส่วนการซื้อวัตถุดิบต่างประเทศ ปี 2548 2.64 %

  (ข). ผลกระทบต่อสิ่งแวดล้อม

กระบวนการผลิตที่อาจมีผลกระทบต่อสิ่งแวดล้อม ได้แก่การกำจัดสิ่งปฏิกูลที่ไม่ใช้แล้ว
ประเภทขยะอันตราย และไม่อันตราย การเกิดน้ำเสีย การสิ้นเปลืองพลังงาน
และทรัพยากรธรรมชาติ ,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน
เป็นต้น

การดำเนินการเพื่อลดผลกระทบ บริษัทฯ ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่ก่อให้เกิดผลกระทบต่อสิ่งแวดล้อม เช่น

การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

  1.
  ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  2. ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน
โดยมีการส่งน้ำไปวิเคราะห์เป็นประจำทุก เดือน เพื่อดำเนินการควบคุมไม่ให้มีค่าเกินมาตรฐาน

การสิ้นเปลืองทรัพยากรธรรมชาติ โดยการปรับปรุงระบบแสงสว่างในโรงงาน
ด้วยวิธีการเปลี่ยนหลอดไฟฟ้าที่เป็นชนิดช่วยประหยัดพลังงาน
และเปลี่ยนโคมไฟที่มีลักษณะเพิ่มค่าการสะท้อนแสงมากขึ้น

การกำจัดฝุ่นที่ฟุ้งกระจายในสถานที่ทำงาน
โดยวิธีการติดตั้งระบบดูดฝุ่นด้วยวิธีการติดตั้งไซโคลนดูดฝุ่น ในจุดที่มีการฟุ้งกระจายของฝุ่นมาก
และเปลี่ยนกระบวนการเทแป้งของเครื่องจักรเป็นระบบปิด
เพื่อควบคุมไม่ให้เกินมาตรฐานที่กฎหมายกำหนด

ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในที่ปฏิบัติงานไม่ให้เกินมาตรฐานที่กฎหมายกำหนด

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2548 ปี 2547 ปี 2546

- ค่าใช้จ่ายดำเนินการเพื่อลดผลกระทบต่อสิ่งแวดล้อม 1.30 1.88 2.47

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ : ไม่มี

3.1.4 ธุรกิจชิ้นส่วนอิเล็กทรอนิกส์ และคอมพิวเตอร์

  บริษัทหลักประเภทผลิตภัณฑ์คอมพิวเตอร์ และอุปกรณ์ต่อเนื่อง

(1) ลักษณะผลิตภัณฑ์หรือบริการ เป็นการรับจ้างผลิตชิ้นส่วนคอมพิวเตอร์ และส่งออก 100%

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

กลยุทธ์การแข่งขัน

ในช่วง 2-3 ปีที่ผ่านมา การแข่งขันด้านราคาก็ยังคงรุนแรงอยู่
และก็มีแนวโน้มว่าจะยังคงรุนแรงต่อไป
ทั้งนี้เนื่องจากผู้ผลิตทุกรายได้เพิ่มกำลังการผลิตของตนเองเพื่อที่จะแย่งชิงส่วนแบ่งตลาดให้มากขึ้น
ทำให้บริษัทฯ ต้องเน้นการปรับปรุงกระบวนการผลิตและการบริหารความสัมพันธ์กับลูกค้าให้มากขึ้น
เพื่อลดต้นทุนการผลิต เพิ่มคุณภาพ และสร้างความพึงพอใจให้ลูกค้า
เพื่อให้สามารถรักษาลูกค้าและสร้างผลกำไรต่อผู้ถือหุ้น

ลักษณะของลูกค้าและกลุ่มลูกค้าเป้าหมาย

ลักษณะของลูกค้า : ธุรกิจหลักของบริษัท ในการผลิตชิ้นส่วนคอมพิวเตอร์ คือผลิตและจำหน่ายให้กับ
บริษัท ฮิตาชิ โกลบอลสตอเรจ เทคโนโลยีส์ (ประเทศไทย) จำกัด เพียงรายเดียว
โดยบริษัทฯยังไม่มีนโยบายที่จะเปลี่ยนแปลงสัดส่วนการขาย
และหากสูญเสียลูกค้าดังกล่าวจะเกิดผลกระทบต่อธุรกิจหลักของบริษัทฯ

การจำหน่ายและช่องทางการจำหน่าย

ธุรกิจหลักของบริษัทฯ เป็นการรับจ้างผลิตชิ้นส่วนคอมพิวเตอร์ ประเภท Hard Disk Drive โดย
จำหน่ายให้กับบริษัท ฮิตาชิ โกลบอลสตอเรจ เทคโนโลยีส์ (ประเทศไทย) จำกัด โดยตรงทั้งหมด
ดังนั้น เรื่องการจำหน่ายและช่องทางการจำหน่าย จึงเป็นหน้าที่ของลูกค้าที่จะดำเนินการเอง

สำหรับผลิตภัณฑ์ Hard Disk Drive ในปัจจุบันตลาดมีการขยายตัวอย่างมาก เนื่องจากเดิม Hard
Disk Drive จะใช้เฉพาะกับคอมพิวเตอร์เท่านั้น แต่ขณะนี้ผู้ผลิต ผลิตภัณฑ์ประเภท Comsumer
electronics product ได้นำเอา Hard Disk Drive ไปใช้กับผลิตภัณฑ์ของตนเองมากขึ้น
เช่นเครื่องเล่น DVD เกมส์ต่างๆ Car Navigator เป็นต้น
และจะรวมไปถึงโทรศัพท์มือถือในไม่ช้านี้

  (ข) สภาพการแข่งขันภายในอุตสาหกรรม

อุตสาหกรรมผลิตชิ้นส่วนคอมพิวเตอร์ เป็นอุตสาหกรรมเพื่อการส่งออก
และประเทศไทยไม่มีเทคโนโลยีเป็นของตนเอง การแข่งขันจะอยู่ในระดับระหว่างประเทศ
หรือระหว่าง Brand ของบริษัทข้ามชาติ ซึ่งหนึ่งในบริษัทข้ามชาตินั้นก็คือลูกค้าของบริษัท
ขณะนี้ประเทศจีนเป็นแม่เหล็ก ดึงดูดการลงทุนของบริษัทข้ามชาติต่างๆ
ให้เข้าไปตั้งฐานการผลิตในประเทศจีน โดยประเทศจีนได้สนับสนุนปัจจัยต่างๆ
และเสนอให้สิทธิประโยชน์ที่จูงใจต่อบริษัทข้ามชาติเหล่านั้น
ดังนั้นหากประเทศไทยไม่สามารถเสนอสิทธิประโยชน์ และมีปัจจัยสนับสนุนอื่นๆ
ที่จูงใจและเอื้ออำนวยต่อการเข้ามาลงทุนในประเทศเราได้
ประเทศไทยก็มีโอกาสสูงที่จะสูญเสียเงินลงทุนที่จะเข้ามาในประเทศไทยไปให้แก่ประเทศจีนอย่างแน่นอน

ในส่วนของบริษัทฯ ก็ได้มุ่งเน้นคุณภาพ โดยการปฏิบัติตามระบบมาตรฐานคุณภาพ ISO 9001:2000
มาตรฐาน การจัดการสิ่งแวดล้อม ISO 14001 และมาตรฐานการจัดการด้านชีวอนามัย
ความปลอดภัยและสภาพแวดล้อมในการทำงาน OHSAS 18001 และ TIS 18001
และยังได้เริ่มนำเอาเกณฑ์รางวัลคุณภาพแห่งชาติมาใช้เพื่อเป็นแนวทางในการยกระดับคุณภาพของการบริหารให้สูงขึ้น

จำนวนและขนาดของคู่แข่งขัน บริษัทฯ มีคู่แข่งซึ่งขายผลิตภัณฑ์ Hard Disk Drive
ให้ลูกค้าเดียวกันกับบริษัทฯ โดยตรงคือบริษัทผู้ผลิตในประเทศจีน และฟิลิปปินส์
สำหรับคู่แข่งทางอ้อมจะเป็นในระดับระหว่างประเทศ หรือระหว่าง Brand
ของบริษัทข้ามชาติอยู่ประมาณ 5 ราย ซึ่งมีขนาดใหญ่กว่า และขนาดใกล้เคียงกัน

แนวโน้มภาวะอุตสาหกรรม และสภาพการแข่งขันในอนาคต

อุตสาหกรรมผลิตชิ้นส่วนคอมพิวเตอร์ เป็นอุตสาหกรรมที่มีการแข่งขันสูงมาก Demand
ยังคงมีแนวโน้มเพิ่มขึ้น แต่ราคาสินค้ามีแนวโน้มที่ลดลงตลอดเวลา
มีภาวะความต้องการของตลาดที่ไม่แน่นอน ทั้งภายในและภายนอกประเทศ
โดยประเทศจีนมีบทบาทสำคัญอย่างยิ่งที่จะกำหนดอนาคตของอุตสาหกรรมผลิตชิ้นส่วนคอมพิวเตอร์ในประเทศไทย

(3) การจัดหาผลิตภัณฑ์หรือบริการ

โรงงานอุตสาหกรรมการผลิตชิ้นส่วนคอมพิวเตอร์ มีจำนวน 1 โรงงาน ตั้งอยู่ที่ เขตศรีราชา เลขที่
336 หมู่ 10 ถ.สุขุมวิท ต.บางพระ อ.ศรีราชา จ.ชลบุรี 20210

(ก) กำลังการผลิต

ปี 2548 ปี 2547 ปี 2546

กำลังการผลิตและปริมาณการผลิต 18,000,000 16,362,500 16,362,500

จำนวนที่สามารถผลิตได้จริง 14,332,170 13,483,065 13,640,657

อัตราการใช้กำลังการผลิต 79.62% 82.40 % 83.37 %

อัตราการเพิ่ม (ลด) ของปริมาณการผลิต 6.30 % (1.16 %) 44.27 %

จำนวนกะที่สามารถผลิตได้ คือ 3 กะ

จำนวนกะที่ผลิตจริง คือ 3 กะ

การจัดหาวัตถุดิบและผู้จำหน่ายวัตถุดิบ

เนื่องจากอุตสาหกรรมผลิตชิ้นส่วนคอมพิวเตอร์นี้ ลูกค้าเป็นผู้จัดหาวัตถุดิบให้บริษัทฯ ทั้งหมด
ดังนั้นบริษัทจึงไม่มีข้อมูลเกี่ยวกับวัตถุดิบ

(ข). ผลกระทบต่อสิ่งแวดล้อม

การควบคุมผลกระทบต่อสิ่งแวดล้อมอยู่ภายใต้การควบคุมของกองควบคุมโรงงานอุตสาหกรรม
กระทรวงอุตสาหกรรม บริษัทฯ
มีการควบคุมผลกระทบของกระบวนการผลิตและวัสดุเหลือใช้ที่มีผลต่อสิ่งแวดล้อมตามที่กฎหมายกำหนดอย่างเคร่งครัด
ทั้งนี้บริษัทฯ ได้ปฏิบัติภายใต้ระบบการจัดการสิ่งแวดล้อม ตามมาตรฐานสากล ISO 14001

(4) งานที่ยังไม่ส่งมอบ

ไม่มี

  3.2 กลุ่มพลังงาน

(1) ลักษณะผลิตภัณฑ์และบริการ

โรงงานไฟฟ้าในประเทศจีน 10 โรงงาน และมีโรงงานผลิตกรดมะนาว 1 โรงงาน
ส่วนใหญ่เป็นโรงงานไฟฟ้าพลังงานร่วม กล่าวคือ
ผลิตพลังงานไฟฟ้าและพลังงานความร้อนในรูปไอน้ำที่อุณหภูมิและความดันสูง
ยกเว้นโรงงานไฟฟ้าในมณฑลยูนนานทั้ง 2 โรงงาน จะผลิตไฟฟ้าอย่างเดียว
โดยทั้งหมดใช้ถ่านหินเป็นเชื้อเพลิง สำหรับไฟฟ้าจะขายขึ้นเครือข่ายของการไฟฟ้า
ส่วนไอน้ำขายให้กับลูกค้าผ่านท่อไอน้ำซึ่งเป็นระบบเครือข่ายของโรงงาน โรงงานไฟฟ้าส่วนใหญ่
จะตั้งอยู่ในการนิคมอุตสาหกรรม ลูกค้าส่วนใหญ่จึงเป็นโรงงานอุตสาหกรรม
ซึ่งมีการใช้ไอน้ำปริมาณสูง

อุตสาหกรรมไฟฟ้าเป็นอุตสาหกรรมที่เกี่ยวข้องกับสาธารณูปโภคของรัฐ
การก่อสร้างโรงงานจึงต้องขออนุมัติจากรัฐบาล และต้องสอดคล้องกับแผนพัฒนาของเมืองนั้นๆ ด้วย
หากเป็นการลงทุนที่ต่างชาติถือหุ้นไม่น้อยกว่าร้อยละ 25 จะได้รับลดหย่อนภาษีเงินได้นิติบุคคล
โดยได้รับยกเว้นภาษีในระยะ 2 ปีแรกที่เริ่มมีกำไร 3 ปีต่อมา
จะเสียภาษีในอัตราครึ่งหนึ่งของอัตราปกติ

(2) การตลาดและภาวะการแข่งขัน

กลยุทธ์การแข่งขัน

บริษัทเลือกลงทุนสร้างโรงงานในพื้นที่ที่คาดว่าจะมีความต้องการไอน้ำ และไฟฟ้าสูง
เช่นในนิคมอุตสาหกรรม หรือมณฑลที่มีความเจริญเติบโตทางเศรษฐกิจสูง
จึงมีการลงทุนในนิคมอุตสาหกรรมของมณฑลเจ้อเจียง และเจียงซูเป็นส่วนใหญ่
เนื่องจากเป็นมณฑลที่มีปริมาณการใช้ไฟฟ้าสูงอยู่ใน 5 อันดับแรกของจีน
และมีการขยายตัวของอุตสาหกรรมสูง

กฎหมายจีนกำหนดไม่ให้มีโรงงานไฟฟ้าพลังงานร่วม 2 โรง อยู่ใกล้กันเกินรัศมี 5 กิโลเมตร
และในอาณาบริเวณดังกล่าวก็ควบคุมโรงงานอุตสาหกรรมในการมีหม้อไอน้ำ
เพื่อป้องกันผลกระทบด้านสิ่งแวดล้อม
ดังนั้นเครือข่ายระบบส่งไอน้ำของโรงงานจึงได้รับการคุ้มครองโดยปริยาย
ทำให้การแข่งขันยังมีไม่มาก ด้านการผลิตและขายไฟฟ้า ราคาจะถูกควบคุมโดยรัฐบาล
จึงมีแนวทางให้โรงงานพยายามควบคุมให้มีต้นทุนการผลิตต่ำ เพื่อให้มีผลตอบแทนที่ดี

ลักษณะของลูกค้า กลุ่มลูกค้าเป้าหมายและการจำหน่าย

การขายไฟฟ้าถือได้ว่ามีลูกค้ารายเดียว คือการไฟฟ้าของท้องถิ่น
ซึ่งโรงงานจะส่งกระแสไฟฟ้าขึ้นสู่ระบบเครือข่ายของการไฟฟ้า
ในแต่ละปีการไฟฟ้าจะมีการจัดสรรปริมาณการซื้อไฟฟ้าให้กับแต่ละโรงงานในเขตการรับผิดชอบ
ขึ้นอยู่กับกำลังการผลิตและปริมาณไฟฟ้าที่ขาย
ส่วนลูกค้าไอน้ำจะอยู่ในบริเวณรอบบริษัทที่ระบบเครือข่ายท่อไอน้ำของโรงงานจะสามารถส่งไปถึง
ลูกค้าไอน้ำส่วนใหญ่จะเป็นโรงงานอุตสาหกรรมในเขตนิคมอุตสาหกรรม
ซึ่งเป็นลูกค้าเป้าหมายเพราะมีปริมาณการใช้มาก สม่ำเสมอ
และมีความสามารถในการชำระหนี้ที่เชื่อถือได้ดี กลุ่มลูกค้ารองคือกลุ่มธุรกิจอื่นๆ เช่น โรงแรม
ภัตตาคาร และสถานบันเทิง ลูกค้ากลุ่มสุดท้ายที่มีปริมาณการใช้ไม่มากคือ ลูกค้าตามครัวเรือนทั่วไป

สภาพการแข่งขันและแนวโน้มอุตสาหกรรม

เศรษฐกิจของประเทศจีนมีความเจริญเติบโตในอัตราที่สูงอย่างต่อเนื่องมาหลายปี คาดว่าในปี 2549
จะมีอัตราการเติบโตใกล้เคียงกับปี 2548 ซึ่งมีอัตราการเติบโตถึง 9.9 %
ดังนั้นอุปสงค์ของพลังงานไฟฟ้าจะเพิ่มขึ้นในอัตราที่ใกล้เคียงกัน
ในภาคพลังงานซึ่งเคยเกิดการขาดเแคลนไฟฟ้าอย่างรุนแรง ในปี 2547
ปัจจุบันสถานการณ์ผ่อนคลายลงมาก ซึ่งเป็นผลจากการที่รัฐบาลเร่งรัดให้มีการสร้างโรงไฟฟ้าใหม่ๆ
และควบคุมโครงการที่มีการใช้ไฟฟ้าสูงเช่น อุตสาหกรรมเหล็ก ปูนซิเมนต์ รถยนต์ และอลูมิเนียม
เป็นต้น ขณะเดียวกันก็ส่งเสริมให้โรงไฟฟ้าหันไปใช้เชื้อเพลิงอื่น เช่นก๊าซธรรมชาติ
เพื่อลดอุปสงค์ของถ่านหินลง และลดปัญหามลภาวะด้วย

นอกจากนี้รัฐบาลกลางกำหนดให้มีการปรับราคาไฟฟ้าให้สอดคล้องกับราคาถ่านหิน
เพื่อลดภาระต้นทุนของโรงงานไฟฟ้า นโยบายนี้เริ่มนำมาปฏิบัติตั้งแต่เดือนพฤษภาคม เป็นต้นมา
ในเวลา เดียวกัน
รัฐบาลท้องถิ่นก็อนุมัติให้มีการปรับราคาไอน้ำให้สอดคล้องกับราคาถ่านหินได้เช่นกัน
ประกอบกับทั้งในช่วงไตรมาสที่ 2 เป็นต้นมา ราคาถ่านหินมีการปรับลดลงเป็นลำดับ
ทำให้ต้นทุนการผลิตลดลง และสถานการณ์ของอุตสาหกรรมนี้ดีขึ้น

ขณะนี้โครงการโรงไฟฟ้าใหม่อื่นๆ ที่ได้รับอนุมัติเริ่มทยอยเปิดดำเนินการ
สภาพการขาดแคลนไฟฟ้าบรรเทาลง และเมื่อการปฏิรูปอุตสาหกรรมไฟฟ้า
ซึ่งจะให้มีการแปรรูปบริษัทไฟฟ้าของรัฐ (State Power Corporation)
แยกธุรกิจผลิตไฟฟ้าและการส่งไฟฟ้าออกจากกันเห็นผลชัดเจนขึ้น
การแข่งขันในระยะยาวของธุรกิจนี้จะสูงขึ้น โรงงานไฟฟ้าของบริษัทเป็นโรงงานขนาดกลาง
และขนาดเล็ก แม้อาจจะเสียเปรียบในด้านการประหยัดเนื่องจากขนาด (Economy of Scale)
เมื่อเทียบกับโรงไฟฟ้าขนาดใหญ่
แต่เนื่องจากส่วนใหญ่เป็นโรงไฟฟ้าพลังงานร่วมซึ่งผลิตทั้งไฟฟ้าและไอน้ำออกขาย
ทำให้ใช้ประโยชน์จากการเผาไหม้เชื้อเพลิงถ่านหินได้สูง ตำแหน่งที่ตั้งอยู่ในที่ซึ่งมีลูกค้าไอน้ำมาก
ทำให้ช่วยลดต้นทุนต่อหน่วยลง และสามารถแข่งขันได้

การจัดหาผลิตภัณฑ์และบริการ

ผลิตภัณฑ์ของธุรกิจคือ กระแสไฟฟ้าและพลังความร้อน
บริษัทมีโรงงานไฟฟ้าที่เปิดดำเนินการแล้วในประเทศจีน จำนวน 10 โรง

มณฑลเจียงซู 4 โรงงาน เป็นโรงไฟฟ้าพลังงานความร้อนแบบพลังงานร่วม มีกำลังผลิตไฟฟ้ารวม
597 เมกะวัตต์ สามารถผลิตไอน้ำได้ 1,711 ตันต่อชั่วโมง

มณฑลเจ้อเจียง 4 โรงงาน เป็นโรงไฟฟ้าพลังงานความร้อนแบบพลังงานร่วม มีกำลังผลิตไฟฟ้ารวม
124 เมกะวัตต์ สามารถผลิตไอน้ำได้ 968 ตัน ต่อชั่วโมง

มณฑลยูนาน 2 โรง เป็นโรงไฟฟ้าพลังงานความร้อนอย่างเดียว มีกำลังผลิตไฟฟ้ารวม 100
เมกะวัตต์

วัตถุดิบ

วัตถุดิบที่สำคัญคือถ่านหิน ซึ่งใช้เป็นเชื้อเพลิง คุณภาพ ราคา
และปริมาณของถ่านหินที่ใช้สำหรับแต่ละโรงงานแตกต่างกันไปตามลักษณะของหม้อไอน้ำที่ใช้
ขนาดกำลังผลิต และตำแหน่งที่ตั้งของโรงงาน ดังนั้นในปัจจุบัน
แต่ละโรงงานจะรับผิดชอบในการจัดหาถ่านหินเอง โดยมีทั้งการซื้อจากเหมือง
และซื้อจากบริษัทรับจัดการเรื่องถ่านหิน ทั้งหมดเป็นการซื้อจากแหล่งถ่านหินในประเทศ

กระบวนการผลิตหรือการกำจัดวัตถุดิบเหลือใช้

การก่อสร้างโรงงานไฟฟ้าพลังความร้อนในประเทศจีน
จะต้องผ่านการประเมินผลกระทบต่อสิ่งแวดล้อมจากหน่วยงานที่เกี่ยวข้องในการทำประชาพิจารณ์อย่างเข้มงวดก่อนการเริ่มดำเนินการ
โรงงานไฟฟ้าทุกโรงงานของบริษัทก็ต้องผ่านขบวนการนี้
ดังนั้นโรงไฟฟ้าทุกโรงได้มีการติดตั้งอุปกรณ์ป้องกันมลภาวะไว้แล้ว
ไอเสียจากโรงงานของบริษัทได้มาตรฐาน
ผ่านการตรวจสอบประจำปีจากหน่วยงานของรัฐมาโดยตลอด
และไม่เคยได้รับการร้องเรียนจากผู้อยู่อาศัยข้างเคียงในเรื่องมลภาวะจากโรงงาน

3.3 กลุ่มการลงทุนและอื่นๆ

ลักษณะของเงินลงทุน ส่วนใหญ่เป็นการลงทุนในบริษัทในกลุ่มที่ผลิตสินค้า
และลงทุนในโครงการประเทศจีน ซึ่งเป็นธุรกิจผลิตกระแสไฟฟ้าและพลังความร้อน และธุรกิจ
ผลิตกรดมะนาว ซึ่งได้เปิดเผยข้อมูลข้างต้นไว้แล้ว นอกจากนี้ มีเงินลงทุนในบริษัทอื่นๆ บ้าง
โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์ ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด นอกจากแหล่งเงินลงทุนที่มาจากทุนจดทะเบียน กำไรสะสม
และแหล่งเงินกู้เท่านั้น บริษัทจึงไม่มีข้อมูลเปิดเผยในเรื่องการผลิต การตลาด และการแข่งขัน